石井兵工廠

石井兵工廠，又叫廣東兵工廠、廣東兵工總廠，係舊日喺廣東省城大北門外，番禺縣屬嘅石井墟度嘅一間兵工廠。佢係喺近代嶺南最早搞嘅一個官辦兵工廠。

史

清末 
兵工廠前身，係兩廣總督瑞麟喺1874年6月奏請成立嘅廣州機器局，初頭設喺省城聚賢坊度。到咗1885年10月，兩廣總督張之洞奏請將省城內機器局，夾埋城外增埗軍火局成廣東製造局。

新廠就揀中咗石井墟設立個石井西局， 遴選咗江蘇補用知縣薛培榮， 買落31畝嘅地。生產嘅設備有由上海泰來洋行(Telge & Co.)入手嘅一部機器， 同埋由增埗製造東局、增埗黑藥局調嚟嘅機器，由廣西度入手嘅生產機器就折價留咗粵。  籌建嘅使費係成1.73萬有多嘅銀兩。1887年石井廠落成開始咗運作，叫做製造西局。

到岑春煊接掌咗兩廣總督後，見到啲生產未如理想，決定咗擴建工廠兼提升出品質素。喺1905年喺槍彈廠隔離再買咗地，增建咗專登修理兵器嘅機器廠，同時擴建咗槍彈廠同火藥廠，喺1907年落成開始咗運作，同一年工廠係喺大中華度第一個成功仿製咗德國武器。

到咗1911年清王朝滅亡陣，兵工廠嘅排位同江南機器製造總局、金陵機器製造局、福建馬尾船政局等出名嘅兵工廠非常之近，係華南地區度最大嘅軍火工廠，每個月嘅出產足夠裝備一個營嘅武器。

民國

前期 
開初個廠都經手過粵、桂、滇系等部隊嘅爭奪，後尾先至收入咗孫大砲嘅手下，專登生產供應北伐戰爭度。

喺1914年，魏邦平、朱卓民、林警魂得勢，排擠咗李福林嘅派系。張祿屬於李嘅派系，從而離任咗兵工廠長，由朱卓文接掌咗。

1915年龍濟光佔領咗廣州，朱卓文離任，由龍派蘇倫瑜接手做廠長。

1917年，孫中山帶著粵閩聯軍打走咗龍濟光部隊，派咗鈕永建接手兵工廠。

1919年，陸榮廷、莫榮新、譚潔明佔領咗廣東，鈕永建離職。陸、莫派咗廣西回族嘅馬濟接手做廠長。

1920年，廣西軍閥又畀孫中山打走咗，馬濟離開兵工廠陣，偷偷放咗大地雷三個，仲召集廠度啲總管、匠目、領首到會議廳度開會，諗著殺曬啲主要嘅工人同炸埋啲機器設備，後邊敗露咗，除炸毀咗機床十幾部外，廠未有受重創。

到1936年陣工廠嘅僱員有成2300幾人。

中日戰爭以後 

1937年左近中日戰爭爆發前，廣東兵器製造廠奉咗令拆卸曬啲生產設備，搬咗去廣西嘅容縣度，後日軍進逼就再轉走啲設備，入到去貴州桐梓嘅一個山窿度繼續開工，供應國民部隊打日本。到咗1945年光復後，喺1946年7月解散咗最尾組建嘅工廠，啲機器運曬去重慶度轉手第二間廠。 1949年7月剩低嘅工廠遷咗去海南島榆林港。

國共第二次戰爭陣，石井嘅舊兵工廠就做咗國民軍嘅修械所。

變遷 
共和國後石井舊廠就由解放軍接管咗，改建解放軍嘅海軍魚雷倉庫。喺1977年就喺度改做咗解放軍嘅海軍第二水面艦艇學校。2013年改建做解放軍嘅海軍陸戰學院。據任職過學校嘅周錦新教授講，喺1987年過去教書陣，仲有成10個庫房保留著，後尾都清拆重建建成課室、實驗樓、大禮堂呢啲。

2014年陣，部隊院校同白雲地方當局夾埋份，重建咗原屬兵工廠碼頭嘅石井河小碼頭遺址。當其時學院嘅政治部周副主任曉寬仲話，學院會整埋個廣東兵工總廠陳列館，照規劃陳列館會搞三層，佔地10畝；部隊方面亦有計劃，復建孫中山同埋宋慶齡喺1924年去視察兵工總廠陣搭過嘅火船仔。

舊底嘅出產 

機器局時期，出產槍炮火藥， 兼有修造兵輪， 所製造嘅槍品有「豬仔腳」手槍、七響後膛抬槍等。

轉到石井度創建咗製造槍彈廠後，製造嘅槍品有毛瑟、 馬梯呢、 士乃得、 云者士四種槍同彈藥，每日整到嘅槍就有五六倒，而每日產嘅子彈就達到咗8000粒，主要供應清軍裝備。

1907年擴建增加咗新廠房陣，成功仿製咗德國1904年式毛瑟步槍， 稱之係「光緒三十三年六米厘八新式五響無煙快槍」。

1909年，廠製造咗三信式六五「旱機關槍」，同奧式六八「水機關槍」。

1911年11月廣東軍政府成立陣，石井廠保持著穩定嘅出產，每日可出步槍20支，每月可出機關槍20架，每日產子彈3.5萬粒。

兵工廠
廣東軍事史
廣州軍事史
廣州軍事設施
廣州市白雲區